CELEX: 
Language: sl
Date: 2021-03-24 00:00:00
Title: DELEGIRANA UREDBA KOMISIJE (EU) …/… o spremembi delegiranih uredb (EU) št. 1003/2013 in (EU) 2019/360 v zvezi s pristojbinami za leto 2021, ki jih Evropski organ za vrednostne papirje in trge zaračunava repozitorijem sklenjenih poslov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 62 Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge)
                  1
                določa, da prihodke Evropskega organa za vrednostne papirje in trge (ESMA) sestavljajo pristojbine, plačane ESMA v primerih, določenih v zakonodaji Unije, skupaj s prispevki nacionalnih javnih organov, subvencijami Unije ter prostovoljnimi prispevki držav članic ali opazovalcev in dogovorjenimi stroški za objave, usposabljanje in vse druge storitve, ki jih opravlja ESMA, kadar to posebej zahteva eden ali več pristojnih organov.
            
            
               ESMA je nadzornik repozitorijev sklenjenih poslov v Uniji, ki so infrastrukture, odgovorne za zbiranje in vodenje evidenc poslov z izvedenimi finančnimi instrumenti in poslov financiranja z vrednostnimi papirji. ESMA kot tak izdaja dovoljenja repozitorijem sklenjenih poslov in nadzoruje njihovo skladnost z ustreznimi regulativnimi zahtevami. Repozitoriji sklenjenih poslov ESMA plačajo enkratno pristojbino za registracijo in letno pristojbino za nadzor.
            
            
               Pristojbine, ki jih repozitoriji sklenjenih poslov plačajo ESMA, se izračunajo z uporabo metodologije, določene v dveh različnih delegiranih uredbah, in sicer ena ureja njihovo dejavnost z izvedenimi finančnimi instrumenti
                  2
                in druga dejavnost poslov financiranja z vrednostnimi papirji
                  3
               . Ti delegirani uredbi je Komisija sprejela na podlagi strokovnega mnenja ESMA in sta temeljili na načelih iz člena 72 uredbe o infrastrukturi evropskega trga (EMIR)
                  4
                in člena 11 uredba o poslih financiranja z vrednostnimi papirji
                  5
               : 
            
            
               –plačane pristojbine morajo v celoti kriti potrebne stroške ESMA v zvezi z registracijo, priznavanjem in nadzorom repozitorijev sklenjenih poslov; in  
            
            
               –znesek pristojbine, ki se zaračuna repozitoriju sklenjenih poslov, mora biti sorazmeren s prometom zadevnega repozitorija sklenjenih poslov. Poleg tega je sozakonodajalec v primeru EMIR v spremembe, uvedene z Uredbo 2019/834 (uredba EMIR REFIT
                  6
               ), vključil, da mora znesek pristojbine, ki se zaračuna repozitoriju sklenjenih poslov, kriti vse razumne upravne stroške, ki jih ima ESMA v zvezi z registracijo in nadzorno dejavnostjo.
            
            
               Od 1. januarja 2021 se je stanje na področju repozitorijev sklenjenih poslov v EU znatno spremenilo. Samo dva od štirih repozitorijev sklenjenih poslov, ki sta pred 1. januarjem 2021 imela sedež v Združenem kraljestvu, sta svoje poslovanje prenesla v EU in še naprej opravljata svoje storitve v Uniji. V ta namen sta ustanovila nova subjekta s sedežem v EU. 
            
            
               Ta nova repozitorija sklenjenih poslov sta začela svojo dejavnost v Uniji dejansko opravljati januarja 2021. Da bi zagotovili plačilo pristojbine za nadzor, ki je sorazmerna z njunim dejanskim prometom v EU v letošnjem letu, Komisija predlaga, da se v vsako od obeh delegiranih uredb o pristojbinah, ki jih repozitoriji sklenjenih poslov plačajo ESMA, tj. Delegirano uredbo št. 1003/2013 in Delegirano uredbo 2019/360, doda nov člen. Ta novi člen bi moral določati posebno referenčno obdobje za izračun upoštevanega prometa, ki se bo uporabljal pri izračunu letnih pristojbin, ki jih repozitoriji sklenjenih poslov plačajo ESMA v letu 2021, da bi se bolje odražale spremembe, s katerimi se srečujejo repozitoriji sklenjenih poslov v EU. 
            
            
               2.POSVETOVANJA PRED SPREJETJEM AKTA
            
            
               Postopkovni vidiki
            
            
               ESMA je novembra 2020 Komisijo pozval, naj spremeni metodologijo za izračun letnih pristojbin, ki jih repozitoriji sklenjenih poslov plačajo ESMA v letu 2021. ESMA je predlagal spremembo referenčnega obdobja za izračun upoštevanega prometa repozitorijev sklenjenih poslov iz leta 2020 v obdobje od januarja do junija 2021. 
            
            
               Med 22. decembrom 2020 in 11. januarjem 2021 se je Komisija po pisnem postopku posvetovala s strokovno skupino Evropskega odbora za vrednostne papirje (EGESC). To strokovno skupino sestavljajo predstavniki držav članic, Evropske centralne banke, sekretariata Odbora za ekonomske in monetarne zadeve pri Evropskem parlamentu in ESMA. Člani skupine EGESC so se na splošno strinjali s predlaganim pristopom in ni bilo večjih ugovorov, čeprav je nekaj držav članic predlagalo alternativne zamisli za rešitev položaja. Ena država članica je izrazila pomisleke glede časa spremembe metodologije, ki naj bi začela veljati leta 2021, tj. v istem letu, v katerem se bo uporabljala. Vendar pa posledice neuvedbe predlaganih sprememb upravičujejo nujno spremembo metodologije za izračun letnih pristojbin, ki jih morajo repozitoriji sklenjenih poslov plačati v letu 2021. 
            
            
               Poleg tega je bil ta delegirani akt od 9. februarja 2021 do 9. marca 2021 objavljen za pridobitev povratnih informacij od javnosti na podlagi smernic za boljše pravno urejanje. Komisija ni prejela nobenih povratnih informacij o predlaganem osnutku delegiranega akta. 
            
            
               3.PRAVNI ELEMENTI DELEGIRANEGA AKTA
            
            
               V členu 1 je določena letna pristojbina za nadzor za leto 2021, ki jo plačajo repozitoriji sklenjenih poslov za svoje dejavnosti v skladu z EMIR. 
            
            
               V členu 2 je določena letna pristojbina za nadzor za leto 2021, ki jo plačajo repozitoriji sklenjenih poslov za dejavnosti v skladu z uredbo o poslih financiranja z vrednostnimi papirji.
            
            
               V členu 3 je določen datum začetka veljavnosti akta. 
            
            
               4.OCENA UČINKA
            
         
         
            
               Cilj predlaganih sprememb je razdelitev pristojbin med posamezne repozitorije sklenjenih poslov tako, da se zagotovi spoštovanje načela sorazmernosti iz EMIR in uredbe o poslih financiranja z vrednostnimi papirji, hkrati pa se ESMA omogoči povrnitev vseh stroškov, povezanih z nadzorom repozitorijev sklenjenih poslov. Kot možne rešitve so bile obravnavane naslednje tri možnosti:
            
            
               (1)da se upoštevani promet, ki ga ustvarijo novi repozitoriji sklenjenih poslov Unije, doda upoštevanemu prometu repozitorijev sklenjenih poslov s sedežem v Združenem kraljestvu znotraj istih skupin;
            
            
               (2)sprememba referenčnega obdobja za upoštevani promet z obdobja od januarja do decembra 2020 na obdobje od januarja do junija 2021;
            
            
               (3)brez spremembe obstoječih pravil za sklicevanje na člen 3(2) Delegirane uredbe (EU) št. 1003/2013 in člen 2(4) Delegirane uredbe 2019/360, ki ESMA omogočata ekstrapolacijo upoštevanega prometa na podlagi vrednosti, izračunanih za število mesecev, v katerih je repozitorij sklenjenih poslov posloval v letu (n–1), na celotno leto (n–1), kadar repozitorij sklenjenih poslov ni posloval celo leto.
            
            
               Prva možnost prinaša izzive, saj ne odraža ustrezno načela sorazmernosti v primerih, ko se v EU prenese le del dejavnosti repozitorija sklenjenih poslov v Združenem kraljestvu ali nobena od teh dejavnosti, medtem ko ostale dejavnosti ostanejo v Združenem kraljestvu. Dejansko bi lahko prištevanje podatkov repozitorijev sklenjenih poslov v Uniji k podatkom njihovih podrejenih družb v Združenem kraljestvu povzročilo večji obseg od dejanske dejavnosti novih repozitorijev sklenjenih poslov v Uniji. Poleg tega bi lahko repozitoriji sklenjenih poslov v Uniji izrazili pomisleke glede zagotavljanja informacij o prihodkih svojih hčerinskih družb v Združenem kraljestvu ESMA kot evropskemu nadzornemu organu, saj so te od 1. januarja 2021 v tretji državi. Prav tako ni jasno, ali bi bil ta pristop popolnoma skladen s sedanjim besedilom določb. Zaradi teh težav ta možnost ne bi zagotovila zadostne sorazmernosti in je bila zato zavrnjena. 
            
            
               Tudi tretja možnost prinaša izzive v zvezi z načelom sorazmernosti. Če je bil prenos poslovanja iz repozitorijev sklenjenih poslov iz Združenega kraljestva v na novo registrirana repozitorija sklenjenih poslov v Uniji opravljen šele 1. januarja 2021, ekstrapolacija na podlagi (neobstoječega ali nizkega) prometa v letu 2020 ne bo zagotovila ustrezne ocene dejavnosti za leto 2021. Da bi bile pristojbine ESMA za nadzor plačane v celoti, bi bilo treba v opisanem scenariju repozitorijem sklenjenih poslov v Uniji, ki so v EU delovali pred 1. januarjem 2021, te zaračunati na nesorazmeren način, tako da bi v letu 2021 plačali skoraj celoten znesek letnih pristojbin za nadzor, čeprav morda ne bodo povzročili večine stroškov nadzora ESMA v letu 2021. V praksi bi glede na predlog proračuna organa ESMA za leto 2021
                  7
               , ki navaja ocenjeno pristojbino repozitorijev sklenjenih poslov v višini več kot 3,6 milijona EUR, brez kakršne koli spremembe delegiranih uredb št. 1003/2013 in 2019/360, nova repozitorija sklenjenih poslov plačala skupno letno pristojbino v višini 60 000 EUR vsak (vključno z dejavnostmi v zvezi z izvedenimi finančnimi instrumenti in posli financiranja z vrednostnimi papirji); preostalih 3,5 milijona EUR bi morala plačati oba repozitorija sklenjenih poslov v Uniji, ki sta delovala pred 1. januarjem 2021. V nasprotnem primeru bi bilo treba znatno zmanjšati ocenjeni proračun organa ESMA za nadzor repozitorijev sklenjenih poslov, kar bi verjetno imelo dolgoročnejši učinek po letu 2021 in bi pomenilo tveganje neustreznega nadzora zaradi pomanjkanja nadzornih virov. 
            
            
               Zato ima ta možnost precejšnje pomanjkljivosti tudi za opisani scenarij v smislu sorazmernosti in ustreznega nadzora repozitorijev sklenjenih poslov. 
            
            
               Druga možnost nima enakih pomanjkljivosti kot možnosti 1 in 3. Izbrana je iz naslednjih razlogov:
            
            
               (i) opira se na podatke za tekoče leto, ki odražajo dejanski tržni delež po izstopu Združenega kraljestva iz EU;
            
            
               (ii) odraža novo razdelitev strank po izstopu Združenega kraljestva iz EU, pri čemer repozitoriji sklenjenih poslov morda nimajo naslednika v EU, njihove stranke pa se bodo morale preseliti k drugim repozitorijem sklenjenih poslov v Uniji;
            
            
               (iii) pristop zanašanja na podatke od januarja do junija je bil uporabljen v ureditvah repozitorijev sklenjenih poslov v okviru uredbe EMIR in uredbe o poslih financiranja z vrednostnimi papirji, ko sta se prvič začeli uporabljati, zato ni bilo podatkov iz leta (n-1), na katerih bi lahko temeljile ocene (2014 za EMIR, 2020 za uredbo o poslih financiranja z vrednostnimi papirji). Utemeljitev tega pristopa torej temelji na precedenčnem primeru.
            
            
               5.PRORAČUNSKE POSLEDICE DELEGIRANEGA AKTA
            
            
               V skladu s členom 62 uredbe o ESMA, členom 72 uredbe EMIR in členom 11 uredbe o poslih financiranja z vrednostnimi papirji so pristojbine, ki jih repozitoriji sklenjenih poslov v Uniji plačajo ESMA, del proračuna ESMA in bi morale biti določene na ravni, ki bi ESMA omogočala, da v celoti pokrije svoje odhodke, potrebne v zvezi z registracijo in nadzorom repozitorijev sklenjenih poslov. 
            
            
               Vendar predlagane spremembe delegiranih uredb št. 1003/2013 in 2019/360 ne bi smele imeti proračunskih posledic za ESMA niti neupravičenega učinka na repozitorije sklenjenih poslov. Kot je pojasnjeno zgoraj, bodo te spremembe omogočile porazdelitev pristojbin med repozitorije sklenjenih poslov v Uniji sorazmerno z njihovim prometom. 
            
            
               Predlagane spremembe ne bodo vplivale na subvencijo Unije, vključeno v splošni proračun Evropske unije (oddelek Komisije), ki jo ESMA prejme kot del svojih prihodkov v skladu s členom 62(1)(b) Uredbe (EU) št. 1095/2010. 
            
            
               DELEGIRANA UREDBA KOMISIJE (EU) …/…
            
            
               z dne 24.3.2021
            
            
               o spremembi delegiranih uredb (EU) št. 1003/2013 in (EU) 2019/360 v zvezi s pristojbinami za leto 2021, ki jih Evropski organ za vrednostne papirje in trge zaračunava repozitorijem sklenjenih poslov
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov
                  8
                ter zlasti člena 72(3) Uredbe,
            
            
               ob upoštevanju Uredbe (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012
                  9
                in zlasti člena 11(2) Uredbe,
            
            
               ob upoštevanju naslednjega:
            
            
               (1)Pristojbine, ki jih repozitoriji sklenjenih poslov plačajo ESMA, se izračunajo z uporabo metodologije, določene v delegiranih uredbah (EU) št. 1003/2013 in (EU) 2019/360. Referenčno obdobje za upoštevani promet v navedenih delegiranih uredbah je leto pred letom, v katerem so prihodki plačani.
            
            
               (2)Združeno kraljestvo je 1. februarja 2020 izstopilo iz Evropske unije in Evropske skupnosti za atomsko energijo. V skladu s prehodnim obdobjem iz člena 126 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo se je pravo Unije z 31. decembrom 2020 za Združeno kraljestvo in v njem prenehalo uporabljati.
            
            
               (3)Dva repozitorija sklenjenih poslov s sedežem v Združenem kraljestvu sta del svojih storitev in dejavnosti prenesla v Unijo, da bi lahko še naprej zagotavljala svoje storitve in dejavnosti nasprotnim strankam s sedežem v Uniji. To je znatno spremenilo število repozitorijev sklenjenih poslov, ki delujejo v Uniji. 
            
            
               (4)Nova repozitorija sklenjenih poslov v Uniji sta svojo dejavnost v Uniji dejansko začela opravljati januarja 2021, njuna raven dejavnosti v letu 2020 pa je skoraj neobstoječa. Njuna letna pristojbina za nadzor za leto 2021 bi bila tako zanemarljiva, čeprav bodo njune dejavnosti verjetno znatne. Da bi zagotovili, da plačata pristojbino, ki je sorazmerna z njunim dejanskim prometom v Uniji, bi bilo treba njuno letno pristojbino za nadzor za leto 2021 izračunati na podlagi njunega upoštevanega prometa v prvi polovici leta 2021. 
            
            
               (5)Da bi ESMA lahko v letu 2021 repozitorijem sklenjenih poslov pristojbine zaračunala na sorazmeren način in hkrati pokrila vse stroške, povezane z njihovim nadzorom, je treba spremeniti referenčno obdobje za izračun letnih pristojbin, ki jih repozitoriji sklenjenih poslov plačajo ESMA v letu 2021. Ker so zadevni repozitoriji sklenjenih poslov registrirani pri ESMA v skladu z uredbama (EU) št. 648/2012 in (EU) 2015/2365, bi bilo treba spremembe navedenega referenčnega obdobja opraviti hkrati. 
            
            
               (6)Delegirani uredbi (EU) št. 1003/2013 in (EU) 2019/360 bi bilo zato treba ustrezno spremeniti. 
            
            
               (7) Da bi takoj olajšali uspešno in učinkovito nadzorno in izvršilno dejavnost, bi morala ta uredba začeti veljati čim prej –
            
            
               SPREJELA NASLEDNJO UREDBO:
            
            
               Člen 1 
               Sprememba Delegirane uredbe (EU) št. 1003/2013
            
            
               V Uredbi (EU) št. 1003/2013 se vstavi člen 15a:
            
            
               „Člen 15a 
               Letna pristojbina za nadzor za leto 2021 za repozitorije sklenjenih poslov, ki so bili registrirani 31. decembra 2020
            
            
               1.Repozitorijem sklenjenih poslov, ki so bili dne 31. decembra 2020 že registrirani pri ESMA, se zaračuna letna pristojbina za nadzor za leto 2021, izračunana v skladu s členom 7. Vendar se za namene člena 7(2)(c) upoštevani promet repozitorijev sklenjenih poslov izračuna v skladu z odstavkom 2.
            
            
               2.Za namene odstavka 1 je upoštevani promet repozitorija sklenjenih poslov vsota ene tretjine vsake od naslednjih postavk:
            
            
               (a)prihodkov iz glavnih funkcij centralnega zbiranja in vodenja evidenc izvedenih finančnih instrumentov repozitorija sklenjenih poslov v obdobju od 1. januarja 2021 do 30. junija 2021, deljenih s skupnimi prihodki iz glavnih funkcij centralnega zbiranja in vodenja evidenc izvedenih finančnih instrumentov vseh registriranih repozitorijev sklenjenih poslov v obdobju od 1. januarja 2021 do 30. junija 2021;
            
            
               (b)števila sklenjenih poslov, sporočenih repozitorijem sklenjenih poslov v obdobju od 1. januarja 2021 do 30. junija 2021, deljenega s skupnim številom sklenjenih poslov, sporočenih vsem registriranim repozitorijem sklenjenih poslov v obdobju od 1. januarja 2021 do 30. junija 2021;
            
            
               (c)števila evidentiranih odprtih poslov 30. junija 2021, deljenega s skupnim številom evidentiranih odprtih poslov 30. junija 2021 v vseh registriranih repozitorijih sklenjenih poslov.
            
         
         
            
               3.Znesek letne pristojbine za nadzor iz odstavka 1 se zmanjša za vsak znesek, ki ga je repozitorij sklenjenih poslov že plačal v skladu s členom 11(1) pred [UP: vstavite datum začetka veljavnosti te uredbe].
            
            
               Če je znesek, ki ga je repozitorij sklenjenih poslov v skladu s členom 11(1) že plačal pred [UP: vstavite datum začetka veljavnosti te uredbe], višji od letne pristojbine za nadzor, izračunane v skladu z odstavkom 1, ESMA repozitoriju sklenjenih poslov povrne razliko.
            
            
               4.Z odstopanjem od člena 11(1) se letna pristojbina za nadzor za leto 2021 za repozitorije sklenjenih poslov iz odstavka 1 plača 31. oktobra 2021.
            
            
               5.ESMA pošlje račun za letno pristojbino za nadzor za leto 2021 repozitorijem sklenjenih poslov iz odstavka 1 vsaj 30 dni pred datumom plačila.
            
            
               6.Ko so na voljo revidirani računovodski izkazi za leto 2021, repozitoriji sklenjenih poslov iz odstavka 1 ESMA poročajo o kazalnikih iz člena 3(1) za leto 2021.
            
            
               Repozitorijem sklenjenih poslov se zaračuna razlika med dejansko plačano letno pristojbino za nadzor za leto 2021 in letno pristojbino za nadzor, ki bi jo morali plačati za leto 2021, če bi izračun zadevnega prometa temeljil na kazalnikih, sporočenih v skladu s prvim pododstavkom.
            
            
               ESMA pošlje račun za vsako dodatno plačilo iz drugega pododstavka vsaj 30 dni pred posameznim datumom plačila.“
            
            
               Člen 2 
               Sprememba Delegirane uredbe (EU) 2019/360
            
            
               V Uredbi (EU) št. 2019/360 se vstavi člen 15a:
            
            
               „Člen 15a 
               Letna pristojbina za nadzor za leto 2021 za repozitorije sklenjenih poslov, ki so bili registrirani 31. decembra 2020
            
            
               1.Repozitorijem sklenjenih poslov, ki so bili dne 31. decembra 2020 že registrirani pri ESMA, se zaračuna letna pristojbina za nadzor za leto 2021, izračunana v skladu s členom 6. Vendar se za namene člena 6(2)(b) upoštevani promet repozitorijev sklenjenih poslov izračuna v skladu z odstavkom 2.
            
            
               2.Za namene odstavka 1 je upoštevani promet repozitorija sklenjenih poslov vsota:
            
            
               –prihodkov iz glavnih funkcij centralnega zbiranja in vzdrževanja evidenc o poslih financiranja z vrednostnimi papirji v obdobju od 1. januarja 2021 do 30. junija 2021 in
            
            
               –upoštevanih prihodkov iz pomožnih storitev repozitorija sklenjenih poslov v skladu z odstavki 1 in 2 člena 2 v obdobju od 1. januarja 2021 do 30. junija 2021,
            
            
               deljena z vsoto:
            
            
               –vseh prihodkov iz glavnih funkcij centralnega zbiranja in vzdrževanja evidenc poslov financiranja z vrednostnimi papirji vseh registriranih repozitorijev sklenjenih poslov v obdobju od 1. januarja 2021 do 30. junija 2021 in
            
            
               –upoštevanih prihodkov iz pomožnih storitev vseh registriranih repozitorijev sklenjenih poslov v skladu z odstavkoma 1 in 2 člena 2 v obdobju od 1. januarja 2021 do 30. junija 2021.
            
            
               3.Znesek letne pristojbine za nadzor iz odstavka 1 se zmanjša za vsak znesek, ki ga je repozitorij sklenjenih poslov že plačal v skladu s členom 10(1) pred [UP: vstavite datum začetka veljavnosti te uredbe].
            
            
               Če je znesek, ki ga je repozitorij sklenjenih poslov v skladu s členom 10(1) že plačal pred [UP: vstavite datum začetka veljavnosti te uredbe], višji od letne pristojbine za nadzor, izračunane v skladu z odstavkom 1, ESMA repozitoriju sklenjenih poslov povrne razliko.
            
            
         
         
            
               4. Z odstopanjem od člena 10(1) se letna pristojbina za nadzor za leto 2021 za repozitorije sklenjenih poslov iz odstavka 1 plača 31. oktobra 2021.
            
            
               5.ESMA pošlje račun za letno pristojbino za nadzor za leto 2021 repozitorijem sklenjenih poslov iz odstavka 1 vsaj 30 dni pred datumom plačila.
            
            
               6.Ko so na voljo revidirani računovodski izkazi za leto 2021, repozitoriji sklenjenih poslov iz odstavka 1 ESMA poročajo o kazalnikih iz člena 2(3) za leto 2021.
            
            
               Repozitorijem sklenjenih poslov se zaračuna razlika med dejansko plačano letno pristojbino za nadzor za leto 2021 in letno pristojbino za nadzor, ki bi jo morali plačati za leto 2021, če bi izračun zadevnega prometa temeljil na kazalnikih, sporočenih v skladu s prvim pododstavkom.
            
            
               ESMA pošlje račun za vsako dodatno plačilo iz drugega pododstavka vsaj 30 dni pred posameznim datumom plačila.“
            
            
               Člen 3 
               Začetek veljavnosti
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 24.3.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 331, 15.12.2010, str. 84.
               
               
                  
                     (2)
                  
                        Delegirana uredba Komisije (EU) št. 1003/2013 z dne 12. julija 2013 o dopolnitvi Uredbe (EU) št. 648/2012 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov.
               
               
                  
                     (3)
                  
                        Delegirana uredba Komisije (EU) 2019/360 z dne 13. decembra 2018 o dopolnitvi Uredbe (EU) 2015/2365 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov.
               
               
                  
                     (4)
                  
                        Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov.
               
               
                  
                     (5)
                  
                        Uredba (EU) 2015/2365 Evropskega parlamenta in Sveta o preglednosti poslov financiranja z vrednostnimi papirji in ponovne uporabe.
               
               
                  
                     (6)
                  
                        UL L 141, 28.5.2019, str. 42.
               
               
                  
                     (7)
                  
                        Str. 54, 
                  letni delovni program ESMA za leto 2021
                  .
               
               
                  
                     (8)
                  
                        UL L 201, 27.7.2012, str. 1. 
               
               
                  
                     (9)
                  
                        UL L 337, 23.12.2015, str. 1.